**Aiškinamasis raštas**

**PRIE SPRENDIMO PROJEKTO** „**DĖL dalyvavimo mėlynosios vėliavos programoje“**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama įgyvendinti Klaipėdos miesto savivaldybės 2013-2020 metų strateginio plėtros plano, patvirtinto Klaipėdos miesto savivaldybės tarybos 2013-04-25 sprendimu Nr. T2-79 3.2 tikslo 3.2.1 uždavinį – siekti Mėlynosios vėliavos statuso Girulių ir Smiltynės paplūdimiams. 2017 metais Savivaldybė siekia Mėlynosios vėliavos apdovanojimo Smiltynės paplūdimiui.

 Mėlynosios vėliavos programa yra skirta turizmo paslaugas plėtojančioms savivaldybėms. Savivaldybės, turinčios Mėlynąją vėliavą, vykdančio Aplinkosauginio švietimo fondo (Europoje – pagal ES direktyvas) nustatytus reikalavimus atitinkančius paplūdimius, gali juose vasaros sezonui iškelti Mėlynąją vėliavą. Šiandien Mėlynoji vėliava jau yra tapusi pripažintu tarptautiniu paplūdimio kokybės ženklu bei yra puiki reklama, siekiant pritraukti užsienio turistus.

Siekiant, kad paplūdimys būtų apdovanotas Mėlynąja vėliava, jis turi atitikti tam tikrus reikalavimus. Sieksime įgyvendinti Mėlynosios vėliavos programos reikalavimus Smiltynės paplūdimio 500 metrų atkarpoje prie centrinio tako. Mėlynoji vėliava suteikiama tik vienam sezonui. Lietuvos žaliųjų judėjimo įgalioti asmenys bei Aplinkosauginio švietimo fondo inspektoriai privalo tikrinti ar paplūdimys atitinka visus keliamus reikalavimus vasaros sezono metu. Vėliava turi būti nuleidžiama, jei randama trūkumų. Pakelti ją leidžiama tik tada, kai visi trūkumai pašalinami.

**2. Projekto rengimo priežastys ir kuo remiantis parengtas sprendimo projektas.**

Pagal 2016-07-26 sutartį Nr. J9-1316 „Klaipėdos miesto savivaldybės Smiltynės ir II-osios Melnragės paplūdimių atitikties Mėlynosios vėliavos programos reikalavimams įvertinimo paslaugos“ Lietuvos žaliųjų judėjimas atliko įvertinimą ir pateikė ataskaitą, kurioje rekomendavo Mėlynosios vėliavos apdovanojimui teikti Smiltynės paplūdimio paraišką.

**3. Kokių rezultatų laukiama.**

Mėlynosios vėliavos kriterijai yra puikios gairės racionaliai planuojant aplinkosauginių priemonių ir turizmo plėtrą, pritraukiant daugiau Lietuvos ir užsienio turistų.

**4. Sprendimo projekto rengimo metu gauti specialistų vertinimai.**

Geri.

**5. Išlaidų sąmatos, skaičiavimai, reikalingi pagrindimai ir paaiškinimai.**

Sąmata pridedama

**6. Lėšų poreikis sprendimo įgyvendinimui.**

8000,00 Eur

**7. Galimos teigiamos ir neigiamos sprendimo priėmimo pasekmės.**

Teigiamos pasekmės:

Klaipėdos, kaip miesto prie jūros populiarinimas tarptautiniu mastu, sutvarkyti paplūdimiai, visuomenės aktyvus dalyvavimas gamtosauginėse veiklose, švietimas ekologinėmis temomis, gamtinio karkaso išsaugojimas.

Miesto tvarkymo skyriaus vedėja Irena Šakalienė